Benedikti XVI pranon se kishte bërë "gabime", kërkon falje lidhur me skandalin e abuzimeve seksuale
Megjithatë avokatët e tij kanë argumentuar se ai nuk mban asnjë përgjegjësi të drejtpërdrejtë për abuzimet seksuale gjatë kohës kur ishte arqipeshkv në Mynih
Papa Benedikti XVI kërkoi falje të martën për ato që ai i quajti "gabime" në mënyrën se si u trajtuan akuzat për abuzim seksual gjatë kohës që ai ishte arqipeshkv i Mynihut. Megjithëse ai pranoi se ishin bërë gabime, avokatët e tij kanë argumentuar se ai nuk mban asnjë përgjegjësi të drejtpërdrejtë. Benedikti, që ishte kreu i Kishës Katolike para Papa Françeskut, nuk kërkoi falje. I njohur në atë kohë si Kardinali Joseph Ratzinger, Benedikti, tani 94 vjeç, ishte arqipeshkv nga viti 1977 deri në vitin 1982. Ai e pranoi gabimin në një letër bashkëngjitur një raporti të bërë publik muajin e kaluar që analizonte abuzimet në Mynih nga viti 1945 deri në vitin 2019. Raporti i kërkuar nga arqidioqeza, identifikon rreth 500 viktima të abuzimit. Sipas tij, Benedikti nuk mori masa në katër raste. Letra është përgjigja e tij e parë ndaj raportit. Ai shprehu gjithashtu trishtimin për viktimat. Letra e Benediktit u shoqërua me një analizë të raportit nga katër avokatët e tij. Letra e Benediktit shkaktoi zemërimin e të mbijetuarve të abuzimit, të cilët thanë se kisha ishte përgjegjëse për "relativizimin e përhershëm të çështjeve të abuzimit – duke thënë se janë bërë gabime, por pa e marrë askush përgjegjësinë konkrete." Ata shtojnë se "Joseph Ratzingeri nuk arrin të deklarojë se i vjen keq që nuk ka bërë më shumë për të mbrojtur fëmijët që i ishin besuar kishës së tij”. Kjo do të ishte një shprehje e sinqertë.